Title: ประกาศกระทรวงการคลัง เรื่อง คำสั่งรัฐมนตรีให้ไว้แก่บริษัทรับอนุญาต

ประกาศกระทรวงการคลัง
เรื่อง
คำสั่งรัฐมนตรีให้ไว้แก่บริษัทรับอนุญาต[๑]

อาศัยอำนาจตามความในข้อ
๓ แห่งกฎกระทรวง ฉบับที่ ๑๓ (พ.ศ. ๒๔๙๗)
ออกตามความในพระราชบัญญัติควบคุมการแลกเปลี่ยนเงิน พุทธศักราช ๒๔๘๕
รัฐมนตรีว่าการกระทรวงการคลังออกข้อกำหนดเป็นคำสั่งซึ่งผู้ขอรับอนุญาตเป็นบริษัทรับอนุญาต
และผู้ที่ได้รับอนุญาตเป็นบริษัทรับอนุญาตจะต้องปฏิบัติ ดังต่อไปนี้

ข้อ
๑  ให้ยกเลิกประกาศกระทรวงการคลัง
เรื่อง คำสั่งรัฐมนตรีให้ไว้แก่บริษัทรับอนุญาตลงวันที่ ๓ พฤษภาคม พ.ศ. ๒๕๓๔

ข้อ
๒  ในประกาศนี้
เจ้าพนักงาน หมายความว่า เจ้าพนักงานซึ่งได้รับการแต่งตั้งเพื่อปฏิบัติการตามพระราชบัญญัติควบคุมการแลกเปลี่ยนเงิน
พุทธศักราช ๒๔๘๕
เช็คเดินทาง หมายถึง
เช็คสำหรับเดินทางที่พึงจ่ายเป็นเงินตราต่างประเทศ
บัตรเครดิตต่างประเทศ หมายถึง
บัตรสมาชิกที่ธนาคารหรือบริษัทในต่างประเทศออกให้แก่สมาชิก เพื่อใช้ในการชำระค่าสินค้าหรือบริการ
รวมทั้งใช้ในการเบิกถอนเงิน
รัฐมนตรี หมายความว่า รัฐมนตรีว่าการกระทรวงการคลัง

ข้อ
๓ 
ให้บริษัทรับอนุญาตประกอบธุรกิจเกี่ยวกับปัจจัยชำระเงินต่างประเทศได้เฉพาะธุรกิจ
ดังต่อไปนี้
(๑) ซื้อเช็คเดินทาง หรือจ่ายเงินตราให้แก่บุคคลซึ่งถือบัตรเครดิตต่างประเทศเพื่อตอบแทนการได้สิทธิที่จะเรียกเก็บเงินตราต่างประเทศตามบัตรเครดิตต่างประเทศนั้น
(๒) ขายเช็คเดินทางแก่ผู้จะเดินทางออกไปนอกประเทศ

ข้อ
๔  บุคคลที่จะขอรับอนุญาตประกอบธุรกิจเป็นบริษัทรับอนุญาตต้องมีคุณสมบัติตามหลักเกณฑ์ที่เจ้าพนักงานประกาศกำหนด
โดยให้ยื่นคำขอต่อรัฐมนตรีผ่านธนาคารแห่งประเทศไทยตามแบบที่กำหนดพร้อมด้วยเอกสารหลักฐานประกอบที่เกี่ยวข้อง

ข้อ
๕  ในการประกอบธุรกิจตามข้อ ๓
บริษัทรับอนุญาตต้องถือปฏิบัติตามหลักเกณฑ์และวิธีการที่เจ้าพนักงานประกาศกำหนด

ข้อ
๖  ใบอนุญาตที่รัฐมนตรีให้ไว้แก่บริษัทรับอนุญาตให้ใช้ได้สำหรับสถานที่ประกอบธุรกิจของบริษัทรับอนุญาตตามที่ได้ยื่นขอรับอนุญาตไว้เท่านั้น

ข้อ
๗ 
ในกรณีที่บริษัทรับอนุญาตประสงค์จะย้ายสถานที่ประกอบธุรกิจที่ได้รับอนุญาตไว้ให้บริษัทรับอนุญาตยื่นหนังสือชี้แจงเหตุผล
เพื่อขออนุญาตต่อรัฐมนตรีพร้อมทั้งเอกสารหลักฐานที่เกี่ยวข้องโดยยื่นผ่านธนาคารแห่งประเทศไทย

ข้อ
๘  เมื่อบริษัทรับอนุญาตเลิกกิจการ
ให้ผู้จัดการ หรือผู้ชำระบัญชีแจ้งต่อเจ้าพนักงานเป็นหนังสือ
พร้อมทั้งส่งคืนใบอนุญาตต่อเจ้าพนักงานภายในสิบห้าวันนับแต่วันเลิกกิจการ

ข้อ
๙  ใบอนุญาตที่ออกให้นั้นมีอายุหนึ่งปี
เมื่อครบกำหนดอายุหนึ่งปีแล้ว ให้ใบอนุญาตมีอายุต่อไปเป็นคราว ๆ คราวละหนึ่งปี
เว้นแต่รัฐมนตรีจะแจ้งเป็นหนังสือไม่ต่ออายุก่อนวันครบกำหนดอายุคราวใดคราวหนึ่งไม่น้อยกว่าสามสิบวัน

ข้อ
๑๐ 
ประกาศฉบับนี้ให้ใช้บังคับตั้งแต่วันที่ ๓ ตุลาคม พ.ศ. ๒๕๔๘ เป็นต้นไป

ประกาศ
ณ วันที่ ๓ ตุลาคม พ.ศ. ๒๕๔๘
ทนง  พิทยะ
รัฐมนตรีว่าการกระทรวงการคลัง

ฐิติพงษ์/จัดทำ
๓ พฤศจิกายน
๒๕๔๘

โชติกานต์/ปรับปรุง
๒๖ มิถุนายน ๒๕๖๑

[๑] ราชกิจจานุเบกษา
เล่ม ๑๒๒/ตอนพิเศษ ๑๒๐ ง/หน้า ๑/๒๖ ตุลาคม ๒๕๔๘